It-Tieni Pitazz – Paragrafi 991-1000 26 ta' Frar 1937. Illum rajt kif il-Misteri Qaddisa kienu qegħdin jiġu ċċelebrati mingħajr paramenti sagri liturġiċi u fi djar privati, minħabba li kienet għaddejja maltempata; u rajt ix-xemx ħierġa mis-Sagrament Imqaddes, u d-dwal l-oħrajn kollha ntfew, jew pjuttost, tbaxxew; u n-nies kollha kienu qegħdin iħarsu lejn dan id-dawl (wieħed). Imma bħalissa ma nistax nifhem xi tfisser din id-dehra. + Ninsab miexja 'l quddiem fil-ħajja fost qawsalli u maltempati, imma b'rasi merfugħa 'l fuq ferħana bix-xorti li messitni, għax jiena tifla ta' re. Inħoss li demm Ġesu' għaddej jiċċirkola fil-vini tiegħi, u poġġejt il-fiduċja tiegħi fil-ħniena kbira tal-Mulej. + Tlabt lill-Mulej jippermetti li ċerta persuna tiġi żżurni llum sabiex inkun nista' naraha darb'oħra, u dak ikun sinjal għalija li hi kienet qiegħda tiġi msejħa tidħol soru fil-kunvent li Ġesu' jridni nwaqqaf. U x'għaġeb, din il-persuna ġiet, u jien ppruvajt nifformaha daqsxejn, spiritwalment. Bdejt nuriha t-triq taċ-ċaħda u s-sagrifiċċju, li hi aċċettat fil-pront. Iżda jiena poġġejt din l-affari kollha f'idejn il-Mulej, sabiex Hu jmexxi kollox skont ma jogħġbu. Illum, x'ħin smajt l-innu, "Il-lejl it-tajjeb, Ras Qaddisa ta' Ġesu' Tiegħi" fuq ir-radju, l-ispirtu tiegħi f'daqqa waħda ntilef f'Alla, u mħabba divina mlietli ruħi; għal mument mort ngħammar mal-Missier tas-Sema. + Għalkemm mhix ħaġa faċli li wieħed jgħid x'agunija l-ħin kollu, Li tkun imsammar mas-salib ta' wġigħ ta' kull xorta, Xorta waħda, l-imħabba ġġegħilni naqbad b'iktar mħabba, U jiena nħobb lil Alla bħal Serafin, għalkemm jiena dgħjufija biss. O, kbira hi ir-ruħ li, fost it-tbatija, Tibqa' fidila lejn Alla u tagħmel ir-rieda Tiegħu U tibqa' bla faraġ fost qawsalli u maltemp kbir; Għax l-imħabba safja ta' Alla tagħmlilha ħelu d-destin tagħha. Mhix xi ħaġa kbira li wieħed iħobb lil Alla fir-risq it-tajjeb U jirringrazzjah meta kollox imur sewwa, Imma pjuttost li jadurah fost kuntrarju kbir U jħobbu għalih innifsu u jpoġġi it-tama tiegħu Fih. Meta r-ruħ tkun tinsab fid-dellijiet tal-Ġetsemani, Waħedha għal kollox fl-imrar tal-uġigħ, Hi titla' sal-ogħla punt fejn hemm Ġesu', U għalkemm hi dejjem tixrob l-imrar – mhix qalbha sewda. Meta r-ruħ tagħmel ir-rieda ta' Alla l-iktar Għoli, Ukoll fost l-uġigħ u t-turmenti l-ħin kollu, Ladarba tkun għafset ma' xofftejha l-kalċi li ġie offrut lilha, Hija ssir b'saħħitha, u xejn ma jbeżżagħha. Għalkemm ittorturata, hija tirrepeti: Tkun magħmula r-rieda tiegħek, Tistenna bil-paċenzja l-waqt tat-trasfigurazzjoni tagħha, Għax għalkemm tinsab fi dlam l-iżjed profond, hija tisma' l-leħen ta' Ġesu': Inti Tiegħi. U dan hi ssir tafu bis-sħiħ meta l-velu jaqa'. 28 ta' Frar 1937. Illum, kont qiegħda nħoss il-Passjoni ta' Ġesu' għal żmien itwal, u għalhekk stajt nara li kien hemm ħafna erwieħ jeħtieġu t-talb. Inħossni qiegħda niġi mibdula kompletament f'talb sabiex jiena nittallab il-ħniena ta' Alla għal kull ruħ. O Ġesu' tiegħi, jiena qiegħda nirċevik ġewwa qalbi bħala rahan ta' ħniena għall-erwieħ. Illejla, meta smajt l-innu, "Il-lejl it-tajjeb, Ras Qaddisa ta' Ġesu' tiegħi" fuq ir-radju, l-ispirtu tiegħi ġie meħud f'daqqa waħda fi ħdan Alla misterjuż, u sirt naf f'hiex tikkonsisti l-kobor tar-ruħ u x'inhu mportanti f'għajnejn Alla: imħabba, imħabba, u għal darb'oħra, mħabba. U jiena fhimt li kulma jeżisti hu mimli b'Alla, u tant imlietli ruħi l-imħabba ta' Alla li ma nafx kif nista' niddeskriviha. Imbierka r-ruħ li taf kif għandha tħobb mingħajr riżervi, għax f'dan il-kobor tagħha. Illum, ħadt sehem fi rtir ta' ġurnata. Meta kont qiegħda nattendi l-aħħar konferenza, is-saċerdot kien qed jgħid kemm id-dinja teħtieġ il-ħniena ta' Alla, u li dan donnu żmien speċjali meta n-nies għandhom bżonn kbir ta' talb u tal-ħniena ta' Alla. Imbagħad smajt vuċi ġewwa ruħi: Dan il-kliem huwa għalik. Agħmel kulma tista' għal din l-opra tal-ħniena Tiegħi. Jiena nixtieq li l-ħniena Tiegħi tiġi meqjuma u Jiena qiegħed nagħti lill-umanita' l-aħħar tama tas-salvazzjoni: jiġifieri, li jirrikorru għall-ħniena Tiegħi. Qalbi tifraħ b'din il-festa. Wara dan il-kliem, jiena fhimt li xejn ma' jista' jiddispensani mill-obbligu li l-Mulej qed jitlob mingħandi. Il-lejl li għadda tant kont miġugħa li ħsibt li kien wasal it-tmiem. It-tobba ma setgħux jindunaw x'kienet il-marda. Ħassejtni daqslikieku l-ġewwieni tiegħi ġie mqatta' biċċiet, imma wara ftit sigħat ta' tbatijiet bħal dawn, inħossni f'tiegħi. Dan kollu minħabba l-midinbin. Ħalli l-ħniena Tiegħek tinżel fuqhom, O Mulej. Fid-deżert terribbli tal-ħajja, O Ġesu' tiegħi l-iktar ħelu, Ħares lill-erwieħ mid-diżastri, Għax Inti l-Għajn tal-Ħniena. Ħalli d-dija tar-raġġi Tiegħek, O Kmandant ħelu tal-erwieħ tagħna, Ħalli l-ħniena tbiddel id-dinja. U inti li rċevejt din l-grazzja, aqdi lil Ġesu'. Wieqfa hi t-triq kbira fejn jiena rrid nimxi Imma ma nibża' minn xejn. Għax għajn safja tal-ħniena qed tgelgel minħabba fija U, magħha, saħħa għar-ruħ umli. Jiena ninsab għajjiena għall-aħħar, Imma l-kuxjenza tiegħi tixhidli Li jiena qiegħda nagħmel kollox għall-ikbar glorja tal-Mulej, Il-Mulej li hu l-kenn tiegħi u l-wirt tiegħi. (Tmiem it-Tieni Pitazz)
Djarju ta' Swor Fawstina – It-2 Pitazz (par.991-1000)